Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 1 Pv 989/11/8810	Spišská Nová Ves, 9.5.2013
EEČ : 2-68-121-2013

U Z N E S E N I E

Trestná vec:	obvinený XXXXX  
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Spišská Nová Ves
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Spišská Nová Ves zo dňa 21.2.2012, spisová značka 1 Pv 989/11/8810, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 02. mája 2011, v obci Richnava, na základe zmluvy o dodávke prívesu na prepravu koní s XXXXX, nar. XXXXX, bytom XXXXX, ul. Daxnerova č. 2 prevzal finančnú hotovosť vo výške 750 €, ako zálohu, pričom 650 € mal použiť na  nákup prívesu a 100 € na krytie cestovných nákladov, pričom  objednaný príves nedodal a finančnú čiastku nevrátil a konania sa dopustil v úmysle prevzaté peniaze nevrátiť, čím spôsobil škodu  XXXXX, nar. XXXXX, bytom XXXXX, ul. Daxnerova č. 2 vo výške 750 €.

Uznesením prokurátora Okresnej prokuratúry Spišská Nová Ves zo dňa 21.2.2012, spisová značka 1 Pv 989/11/8810, bola určená obvinenému skúšobná doba v trvaní 12 mesiacov.
Odôvodnenie:
Uznesením prokurátora Okresnej prokuratúry v Spišskej Novej Vsi sp. zn. 1 Pv 989/11 zo dňa 21.02.2012 bolo podľa § 216 ods. 1 písm. a/, b/, c/ Tr. por. podmienečne zastavené trestné stíhanie vedené proti obv. Manfredovi Schmidovi pre prečin podvodu podľa § 221 ods. 1 Tr. zákona. 

	Predmetné uznesenie nadobudlo právoplatnosť dňa 30.03.2012.

	Vyžiadaním správ k osobe obvineného z Obvodného oddelenia PZ v Krompachoch, Obvodného úradu, odboru všeobecnej vnútornej správy v Spišskej Novej Vsi, ako aj z odpisu z registra trestov som zistil, že obvinený sa v skúšobnej dobe podmienečne zastaveného trestného stíhania od 30.03.2012 do 30.03.2013 nedopustil žiadneho trestného činu ani priestupku. 

	Podľa § 217 ods. 1 Tr. por., ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, rozhodne prokurátor, že sa obvinený osvedčil. 

	Vzhľadom na to, že obvinený XXXXX splnil podmienky § 217 ods. 1 Tr. por., bolo potrebné rozhodnúť tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Mucha
prokurátor